ଏକ ଜାତୀୟ ଚ୍ୟାନେଲରେ ପ୍ରସାରିତ ହୋଇଛି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କ ଏକ ସାକ୍ଷାତକାର । ଚ୍ୟାନେଲର ପ୍ରତିନିଧି ନବୀନ ନିବାସରେ ମୁଖ୍ୟମନ୍ତ୍ରୀ ତାଙ୍କ ନିତି ଦିନିଆ ଏକ୍ସରସାଇଜ୍ କରୁଥିବା ବେଳେ ସାକ୍ଷାତକାର ନେଇଛନ୍ତି ।
ତାଙ୍କ ସ୍ୱାସ୍ଥ୍ୟାବସ୍ଥା, ନିର୍ବାଚନର ସମ୍ଭାବ୍ୟ ଫଳାଫଳ, କେନ୍ଦ୍ରକୁ ସମର୍ଥନ ନେଇ ଆଭିମୁଖ୍ୟ ଇତ୍ୟାଦି ପ୍ରସଙ୍ଗରେ ପ୍ରତିନିଧି ପ୍ରଶ୍ନ କରିଛନ୍ତି ଏବଂ ବେଶ୍ ସାବଲୀଳ ଢଙ୍ଗରେ ନବୀନ ପ୍ରତିଟି ଉତ୍ତର ସଂକ୍ଷେପରେ ଦେଇଛନ୍ତି ।
ଦୈନନ୍ଦିନ ୱାର୍କ ଆଉଟ ସମ୍ପର୍କରେ ସେ କହିଛନ୍ତି କେବଳ କ୍ୟାମେରା ଆଗରେ ଦେଖାଇବାକୁ ଏହି ଏକ୍ସରସାଇଜ୍ ନୁହେଁ । ଏହା ମୁଁ ଦୈନନ୍ଦିନ କରୁଛି । ସାଇକ୍ଲି, ଜଗିଙ୍ଗ, ଲେଗ୍ ଏକ୍ସରସାଇଜ୍, ୱେଟଲିଫ୍ଟିଙ୍ଗ ଇତ୍ୟାଦି ସକାଳୁ କରୁଛି ।
ସ୍ୱାସ୍ଥ୍ୟାବସ୍ଥା କୁ ନେଇ ହେଉଥିବା ପ୍ରଚାର ମୋ ସ୍ୱାସ୍ଥ୍ୟାବସ୍ଥା ନେଇ ଅପପ୍ରଚାର କରାଯାଇଥିଲା । ଜଣେ ପୂର୍ବତନ ସାଂସଦ ଏହା ହିଁ କରିଥିଲେ । ନିଜ ରାଜନୈତିକ ଅଭିଳାଷା ପୂରଣର ଲକ୍ଷ୍ୟ ହିଁ ତାଙ୍କୁ ଏହା କରିବାକୁ ପ୍ରୋତ୍ସାହିତ କରିଥିଲା ।
ଦଳରେ କ୍ଷମତା ଦଖଲ କରିବା ତାଙ୍କ ଉଦ୍ଦେଶ୍ୟ ଥିଲା । (ସଂପୃକ୍ତ ସାଂସଦ ଜୟ ପଣ୍ଡା କି ବୋଲି ପ୍ରତିନିଧିଙ୍କ ପ୍ରଶ୍ନର ଉତ୍ତରରେ ନବୀନ ସମ୍ମତି ଜଣାଇଥିଲେ ।)
ଜାତୀୟ ରାଜନୀତି ଦ୍ରୁଶ୍ଯ ପଟ ସମ୍ପର୍କରେ ସେ କହିଛନ୍ତି ପୂର୍ବଭଳି ବହୁ ଆସନ ଜିତି ମୋଦି ସରକାର ପ୍ରତ୍ୟାବର୍ତ୍ତନ କରିବା ସମ୍ଭବ ନୁହେଁ ।
ବେରୋଜଗାରୀ, ଚାଷୀଙ୍କ ଆର୍ଥିକ ସଙ୍କଟ ଏବଂ କୌଣସ ପ୍ରତିଶ୍ରୁତି ପୂରଣ ହୋଇ ନଥିବାରୁ ଲୋକେ ମୋଦି ସରକାର ଉପରେ ଅସନ୍ତୁଷ୍ଟ ଅଛନ୍ତି । କୌଣସି ରାଜନୈତିକ ଦଳ ସଂଖ୍ୟା ଗରିଷ୍ଠତା ପାଇବେ ନାହିଁ ।
ଯିଏ ବି ସରକାର ଗଢ଼ିବ ସହଯୋଗୀ ଦଳଙ୍କ ଉପରେ ନିର୍ଭର କରିବାକୁ ବାଧ୍ୟ । ଏଭଳି କ୍ଷେତ୍ରରେ ଆଞ୍ଚଳିକ ଦଳ ଗୁଡ଼ିକର ଭୂମିକା ହିଁ ନିଶ୍ଚିତ ଗୁରୁତ୍ୱପୂର୍ଣ୍ଣ ରହିବ ।
ବାଲାକୋଟ ବିମାନ ଆକ୍ରମଣ ପରେ ମୋଦି ସରକାରଙ୍କ ସପକ୍ଷରେ ସୃଷ୍ଟି ହୋଇଥିବା ଲହରୀ ଏବେ ଆଉ ଦେଶରେ ନାହିଁ । ତାହା ଧୀରେ ଧୀରେ ହ୍ରାସ ପାଇ ଯାଇଛି ।
କେନ୍ଦ୍ରରେ ବିଜେପି ନେତୃତ୍ୱାଧୀନ ଏନଡିଏ କିମ୍ବା କଂଗ୍ରେସ ନେତୃତ୍ୱାଧୀନ ୟୁପିଏ ସରକାର ଗଠନ ହେଲେ କେବଳ ଯେଉଁ ସରକାର ଓଡ଼ିଶାର ବିକାଶକୁ ଧ୍ୟାନ ଦେବ ତାକୁ ସମର୍ଥନ କରାଯିବ ।
ତେବେ କୌଣସି ସରକାରରେ ବିଜେଡି ଯୋଗ ଦେବ ନାହିଁ ଏବଂ ପୂର୍ବର୍ଭଳି ଉଭୟ କଂଗ୍ରେସ ଓ ବିଜେପି ଠାରୁ ସମଦୂରତ୍ୱ ରକ୍ଷା କରିବ ।
କଂଗ୍ରେସ କିମ୍ବା ବିଜେପି କେହି ଆମର ଶତ୍ରୁ ନୁହନ୍ତି କି ମିତ୍ର ମଧ୍ୟ ନୁହନ୍ତି । ତେବେ ବିଜେଡି ପାଇଁ ଏନଡିଏ ଆଡୁ ଅଧିକ ବିପଦ ରହିଛି । ପୂର୍ବରୁ ରାଜ୍ୟରେ କଂଗ୍ରେସ ମୁଖ୍ୟ ବିରୋଧୀ ଦଳ ରହିଥିଲା ।
ଏବେ ବିଜେପି ଆଗେଇ ଚାଲିଛି । କିନ୍ତୁ ଏଥିପ୍ରତି ଆମେ ବ୍ୟତିବ୍ୟସ୍ତ ନୁହେଁ, ଏହା ଆସନ୍ତା ନିର୍ବାଚନ ଫଳରୁ ଜଣାପଡ଼ିଯିବ ବୋଲି ସେ କହିଛନ୍ତି ।
ଅନେକ ଓପିନିଅନ ପୋଲ (ଜନମତ ସର୍ଭେ) ରାଜ୍ୟରେ ବିଜେପି ୧୦/୧୫ଟି ଆସନ ଜିତିବ ବୋଲି କରୁଥିବା ଆକଳନ ସମ୍ପୂର୍ଣ୍ଣ ଭୁଲ୍ ହେବ । ଏଭଳି କୌଣସି ସମ୍ଭାବନା ନିର୍ବାଚନରେ ନାହିଁ ।
ତ୍ରିସ୍ତରୀୟ ପଂଚାୟତ ନିର୍ବାଚନକୁ ଆମ (ବିଜେଡି) ଲୋକମାନେ ଗୁରୁତ୍ୱ ଦେଇ ଥିଲେ । ମୁଁ ବି ପ୍ରଚାର କରି ନଥିଲି । ତେଣୁ ବିଜେପି କିଛିଟା ଅଧିକ ଆସନ ପାଇପାରିଥିଲା । ଏବେ ଏହି ସମସ୍ୟାକୁ ଦୂର କରାଯାଇପାରିଛି ।
ଜୟ ପଣ୍ଡାଙ୍କ ଉପରେ ସେ କହିଛନ୍ତି ସେ ବିଜେଡିର ପ୍ରତିଷ୍ଠାତା ସଦସ୍ୟ ନୁହନ୍ତି । ବୈଜୟନ୍ତ ପଣ୍ଡାଙ୍କ ଭଳି ବରିଷ୍ଠ ନେତା ଦଳ ଛାଡ଼ିଥିଲେ ମଧ୍ୟ ବିଜେଡି ପାଇଁ କିଛି ସମସ୍ୟା ହେବ ନାହିଁ । ଓଡ଼ିଶାର କୋଟି କୋଟି ଲୋକ ଆମ ସହ ଅଛନ୍ତି ।
ବୈଜୟନ୍ତ ବିଜେଡିର ପ୍ରତିଷ୍ଠାତା ସଦସ୍ୟ ନୁହନ୍ତି । ସେ କେବଳ ରାଜ୍ୟସଭା ସଦସ୍ୟ ହେବା ପରେ ବିଜେଡିରେ ସାମିଲ ହୋଇଥିଲେ । ତାଙ୍କ ଉଚ୍ଚାକାଂକ୍ଷା ହିଁ ତାଙ୍କୁ ଅଡ଼ୁଆରେ ପକାଇଛି । ସେ ମୋ ପଦବି ନେବାକୁ ତରତର (ମ୍ୟାନ୍ ଇନ୍ ହରି) ଥିଲେ ।
କେନ୍ଦ୍ରାପଡ଼ା ରାଜନୀତି ସମ୍ପର୍କରେ ସେ କହିଛନ୍ତି ବୈଜୟନ୍ତ ପଣ୍ଡା କେନ୍ଦ୍ରାପଡ଼ାରୁ ନିର୍ବାଚିତ ହୋଇଥିଲେ । ସେ ଏବେ ଦଳ ଛାଡ଼ିଥିଲେ ମଧ୍ୟ ସେଠାରେ ଆମେ ସୁବିଧାରେ ଅଛି ।
ତାଙ୍କ ଜିତିବାର ସମ୍ଭାବନା ମୁଁ ଦେଖୁନାହିଁ । ସେଠାରେ ଆମର (ବିଜେଡି) ବେଶ୍ ଟାଣୁଆ ପ୍ରାର୍ଥୀ ଦିଆଯାଇଛି ।
ଦଳ ନୀତିରୁ ଓହରିଥିବା ଏବଂ ରାଜ୍ୟ ବ୍ୟୁରୋକ୍ରାଟଙ୍କ ଦ୍ୱାରା ପରିଚାଳିତ କଥା କୁ ମଧ୍ୟ ସେ ସମ୍ପୂର୍ଣ୍ଣ ନନସେନ୍ସ ବୋଲି କହିଛନ୍ତି ।
ବିଜୁ ବାବୁଙ୍କ ବିଜେଡି ନିଜ ନୀତିରୁ ଓହରିଛି ଏବଂ ରାଜ୍ୟ ବ୍ୟୁରୋକ୍ରାଟଙ୍କ ଦ୍ୱାରା ପରିଚାଳିତ ହେଉଥିବା କଥା ସମ୍ପୂର୍ଣ୍ଣ ଭୁଲ୍ । ପ୍ରଥମତଃ ବିଜେଡି ବିଜୁ ବାବୁଙ୍କ ଦ୍ୱାରା ଗଠନ କରାଯାଇ ନଥିଲା ।
ଆଉ ବ୍ୟୁରୋକ୍ରାଟ ପ୍ରସଙ୍ଗ.... ଏହା ସମ୍ପୂର୍ଣ୍ଣ ନନସେନ୍ସ.....୨୦୦୧ରୁ ଏହି ଅଭିଯୋଗ ଉଠି ଆସିଛି । କିନ୍ତୁ ପ୍ରତି ନିର୍ବାଚନରେ ପୂର୍ବାପେକ୍ଷା ଆମକୁ ଅଧିକ ଆସନରେ ରାଜ୍ୟବାସୀ ନିର୍ବାଚିତ କରି ଆସୁଛନ୍ତି । ରାଜ୍ୟକୁ ସରକାର, ମନ୍ତ୍ରୀ ଆଉ ମୁଁ ପରିଚାଳନା କରୁଛୁ ।
ସରକାର କିମ୍ବା ଦଳ କୌଣସି ପ୍ରକାର ପ୍ରକ୍ସି କିମ୍ବା ରିମୋଟ କଣ୍ଟ୍ରୋଲରେ ପରିଚାଳିତ ହେଉନାହିଁ । କୌଣସି କାର୍ଯ୍ୟ କରିବାରେ ମୋ ସ୍ୱାସ୍ଥ୍ୟ କେବେ ବାଧକ ହୋଇନାହିଁ । (ସାମାନ୍ୟ ହସି) ମୁଁ ପୁରା ଫାଇଟିଂ ଫିଟ୍ ।
ରାଜ୍ୟବାସୀ ପରିବର୍ତ୍ତନ ଚାହୁଁଥିବା ପ୍ରଚାର ଉପରେ ସେ କହିଛନ୍ତି ଅନ୍ୟ ରାଜ୍ୟରେ ହୋଇଥାଇପାରେ କିନ୍ତୁ ଓଡ଼ିଶାରେ ଲୋକେ ପରିବର୍ତ୍ତନ ଇଚ୍ଛା କରୁନାହାନ୍ତି ।
୨୦ ବର୍ଷ ଧରି ବିଜେଡି ରାଜ୍ୟରେ ସରକାରରେ ରହିଥିଲେ ମଧ୍ୟ ଲୋକମାନେ ପରିବର୍ତ୍ତନ ଚାହାନ୍ତି ନାହିଁ । ଆମର ଅନେକ କଲ୍ୟାଣମୂଳକ ଯୋଜନା ହିଁ ଏହାର ମୂଳ କାରଣ ।
ଆମେ ଆରମ୍ଭ କରିଥିବା ଯୋଜନା 'କାଳିଆ' ଏକ ସବୁଠାରୁ ଭଲ ଜନକଲ୍ୟାଣ ଯୋଜନା । ଏହାଦ୍ୱାରା ଚାଷୀମାନେ ଉପକୃତ ହୋଇ ପାରୁଛନ୍ତି ଏବଂ ଗ୍ରାମାଞ୍ଚଳର ବିକାଶ ସମ୍ଭବ ହୋଇପାରିବ ।
୨୦୦୦ ମସିହା ବେଳକୁ ରାଜ୍ୟରେ ବହୁ ସଂଖ୍ୟକ ଲୋକ ଦାରିଦ୍ର୍ୟ ସୀମାରେଖା ତଳେ ଥିଲେ । କିନ୍ତୁ ଏବେ ସେମାନେ ଦାରିଦ୍ର୍ୟ ସୀମାରେଖା ଉପରକୁ ଉଠିପାରିଛନ୍ତି । ପ୍ରାୟ ୮୦ ଲକ୍ଷ ଲୋକ ଦାରିଦ୍ର୍ୟରୁ ମୁକ୍ତି ପାଇ ପାରିଛନ୍ତି ।
ଓଡ଼ିଶା ଏକ ପ୍ରାକୃତିକ ବିପର୍ଯ୍ୟୟ ପ୍ରବଣ ରାଜ୍ୟ ବୋଲି ସମସ୍ତେ ଜାଣନ୍ତି । ଆମେ କିନ୍ତୁ ବିପର୍ଯ୍ୟୟ ପରିଚାଳନା ବେଶ୍ ସଫଳତାର ସହ କରିପାରିଛୁ । ଏଥିପାଇଁ ଆନ୍ତର୍ଜାତିକ ସ୍ତରରେ ଆମକୁ ପ୍ରଶଂସା ମିିଳିଛି । ବିଷେଶ କରି ଜାତିସଂଘ ମଧ୍ୟ ଆମର ପରିଚାଳନା ଦକ୍ଷତାକୁ ପ୍ରଶଂସା କରିଛି ।
ମୁଁ ଏଥର ଦୁଇଟି ଆସନରୁ ଲଢ଼ିବା ନିଷ୍ପତ୍ତି ପଛରେ ନିର୍ବାଚନର ହାରଜିତ ଭୟ ନାହିଁ । ପଶ୍ଚିମ ଓଡ଼ିଶାର ଲୋକମାନଙ୍କ ଅନୁରୋଧକୁ ରକ୍ଷା କରି ମୁଁ ହିଞ୍ଜିଳି ସହ ବିଜେପୁରରୁ ମଧ୍ୟ ଲଢ଼ିବାକୁ ନିଷ୍ପତ୍ତି ନେଇଛି ।
ଉଭୟ କଂଗ୍ରେସ ଓ ବିଜେପିଠାରୁ ସମଦୂରତ୍ୱ ରକ୍ଷା ନିଷ୍ପତ୍ତି ସତ୍ତେ୍ୱ ଏନଡିଏର ରାଷ୍ଟ୍ରପତି ଓ ରାଜ୍ୟସଭା ଉପାଧ୍ୟକ୍ଷ ପ୍ରାର୍ଥୀଙ୍କ ସମର୍ଥନ ଜଣାଇବାର କାରଣ ପ୍ରାର୍ଥୀମାନେ ଭଲ ଥିଲେ । ଏହାର ଅର୍ଥ ନୁହେଁ ବିଜେଡି ଏନଡିଏକୁ ସମର୍ଥନ କରୁଛି ।
ମୋଦି ସରକାର ବେରୋଜଗାରୀ ଦୂର କରିବାରେ ବିଫଳ, ଗ୍ରାମ୍ୟ ଅର୍ଥନୀତି ଏବଂ ଦେଶର ଆର୍ଥିକ ସ୍ଥିତିକୁ ସଜାଡ଼ିବାରେ ମଧ୍ୟ ବିଫଳ ହୋଇଛନ୍ତି । ରାହୁଲ ଗାନ୍ଧୀ ଏବେ ବି ସମ୍ପୂର୍ଣ୍ଣ ଭାବେ ରାଜନୀତିକୁ ଆସିନାହାନ୍ତି । ତାଙ୍କୁ ଆହୁରି ଅଧିକ ସମୟ ଲାଗିବ ।
ବର୍ତ୍ତମାନର ସରକାର ସମୟରେ ଗଣତନ୍ତ୍ର ବିପଦରେ ଥିବା କହି ଦେଶରେ ଅନେକ ଦଳ ହାତ ମିଳାଇଛନ୍ତି । କିନ୍ତୁ ବିଜେଡି ଏ ପର୍ଯ୍ୟନ୍ତ ସେମାନଙ୍କ ମଂଚରେ ସାମିଲ ହୋଇ ନଥିଲେ ମଧ୍ୟ ବର୍ତ୍ତମାନର କେନ୍ଦ୍ର ସରକାରଙ୍କ ସମୟରେ ଗଣତନ୍ତ୍ର ବିପଦରେ ଥିବା ମୁଁ ଅନୁଭବ କରୁଛି ।
ବର୍ତ୍ତମାନ ସମୟରେ କେତେକ ରାଜ୍ୟର ନେତାଙ୍କ ଘରେ ଓ ବିଭିନ୍ନ ସ୍ଥାନରେ ହେଉଥିବା ଆୟକର ଚଢ଼ାଉ ପଛରେ ରାଜନୈତିକ ଅଭିସନ୍ଧି ଥିବା ମୁଁ ଅନୁଭବ କରିପାରୁଛି । ଏ ସମ୍ପର୍କରେ ଠିକ୍ ସମୟରେ ମୁଁ ମୁହଁ ଖୋଲିବି ।
ଅଭିଜିତ୍ ଆୟାର ମିତ୍ରଙ୍କ ଉପରେ କାର୍ଯ୍ୟାନୁଷ୍ଠାନ ବାକ୍ ସ୍ୱାଧୀନତାକୁ କ୍ଷୁଣ୍ଣ କରୁନାହିଁ । ସେ ବିଧାନସଭା, ସରକାର, ଏକ ଗୁରୁତ୍ୱପୂର୍ଣ୍ଣ ମନ୍ଦିର ପ୍ରତି ଅପମାନଜନକ ବିବୃତି ଦେଇଥିବାରୁ କିଛି ଦିନ ପର୍ଯ୍ୟନ୍ତ ତାଙ୍କ ଉପର କାର୍ଯ୍ୟାନୁଷ୍ଠାନ ହୋଇଥିଲା । ଏ ବାବଦରେ ନ୍ୟାୟାଳୟ ହିଁ ନିଷ୍ପତ୍ତି ନେଇଛି ।
ମୋର ଅତୀତର ଜୀବନଶୈଳୀ ବର୍ତ୍ତମାନ ଉପରେ କିଛି ପ୍ରଭାବ ପକାଉ ନାହିଁ । ମୋତେ ଏବେ ୭୨ ବର୍ଷ । ମୁଁ କେବଳ ପ୍ରଶାସନ ଉପର ଏବେ ମନୋନିବେଶ କରୁଛି । କେବେହେଲେ ନିଃସଙ୍ଗତା କିମ୍ବା ଏକାକୀତ୍ୱ ଅନୁଭବ କରୁନାହିଁ ।
ଭଉଣୀ ଗୀତା ମେହେଟ୍ଟା ରାଜନୀତି ପ୍ର୍ରତି କେବେ ହେଲେ ଆକର୍ଷିତ ହୋଇନାହାନ୍ତି କି ସେ ରାଜନୀତିରେ ଯୋଗ ଦେବାର ସମ୍ଭାବନା ନାହିଁ । ଆଉ ମୋ ଉତ୍ତରାଧିକାରୀ ପ୍ରସଙ୍ଗ; ମୁଁ ଏବେ ତ ସମ୍ପୂର୍ଣ୍ଣ; ଫିଟ୍ ରହିଛି ।
ଉଚିତ ସମୟରେ ଲୋକମାନେ ମୋ ଉତ୍ତରାଧିକାରୀ ପସନ୍ଦ କରିବେ ବୋଲି ନବୀନ ଏହି ସାକ୍ଷାତକାର ରେ ଏଣ୍ଡି ଟିଭି ର ଶ୍ରୀନିବାସନ ଜୈନଙ୍କୁ କହିଛନ୍ତି ।
ଅନ୍ୟ ପକ୍ଷରେ ଶ୍ରୀ ପଟ୍ଟନାୟକ କରିଥିବା ଅଭିଯୋଗର ଜବାବ ଦେଇ ବିଜେପି ରାଷ୍ଟ୍ରୀୟ ଉପାଧ୍ୟକ୍ଷ ବୈଜୟନ୍ତ ପଣ୍ଡା କହିଛନ୍ତି ଏହା ହାସ୍ୟାସ୍ପଦ, ଷଡ଼ଯନ୍ତ୍ରମୂଳକ ଓ ଦୁଃଖଦ । ସେ କେବେ ବି କୌଣସି ପଦ ପାଇଁ ଲାଳାୟିତ ନ ଥିଲେ ଓ ଏବେ ବି ନାହାନ୍ତି । ନବୀନଙ୍କ ସ୍ୱାସ୍ଥ୍ୟକୁ ନେଇ ସେ କେବେ ବି କୌଣସି ପ୍ରଚାର କରିନାହାନ୍ତି ବୋଲି ସେ ଓଡିଶା ରିପୋର୍ଟରକୁ କହିଛନ୍ତି।
ଓଡ଼ିଶାରୁ ଆରମ୍ଭ ହୋଇଛି ଦକ୍ଷ ପ୍ରଶାସକ ହେବାର ଅଭିଳାଷ : ଅନ୍ୟା ଦାସ (ସାକ୍ଷାତକାର)
କେନ୍ଦ୍ରୀୟ ଲୋକସେବା ଆୟୋଗ (ୟୁପିଏସସି) ପରିଚାଳିତ ସିଭିଲ ସର୍ଭିସ ପରୀକ୍ଷା-୨୦୧୮ର ଫଳ ପ୍ରକାଶ ପାଇଥିବା ବେଳେ ଏଥିରେ ଅନେକ ଓଡ଼ିଆ ପରୀକ୍ଷାର୍ଥୀଙ୍କୁ ସଫଳତା ମିଳିଛି।
ସେମାନଙ୍କ ମଧ୍ୟରେ ସଫଳତା ପାଇଥିବା ଜଗତସିଂହପୁର ତୋଟାପଡ଼ା ଅଞ୍ଚଳର ଅନ୍ୟା ଦାସ ଭିନ୍ନ ଜଣେ ବ୍ୟକ୍ତିତ୍ବ କହିଲେ ଅତ୍ୟୁକ୍ତି ହବନି ।
ଯିଏକି ପିଲାବେଳର ସ୍ବପ୍ନକୁ ସାକାର କରିବା ଆକାଂକ୍ଷାରେ ଦୁଇଥର ସଫଳ ହୋଇ ନିଜ ଦକ୍ଷତାକୁ ପ୍ରମାଣିତ କରିଛନ୍ତି । ପ୍ରଥମ ଚେଷ୍ଟାରେ ୫୭୯ତମ ସ୍ଥାନ ଅଧିକାର କରିଥିବା ଅନ୍ୟା ୨୦୧୮ ପରୀକ୍ଷାରେ ୬୦ତମ ସ୍ଥାନ ଅଧିକାର କରିଛନ୍ତି ।
ପ୍ରଃ ଓଡି଼ଶାର ଝିଅ ଦେଶବ୍ୟାପୀ ପିଲାଙ୍କ ମଧ୍ୟରେ ୬୦ତମ ସ୍ଥାନ ଅଧିକାର କରିଛନ୍ତି, ସେଥିପାଇଁ କେତେ ଖୁସି ଅଛନ୍ତି ?
ଉଃ ବହୁତ ଖୁସି ଲାଗେ ଯେ ଆଜି ମୋ ସ୍ବପ୍ନ ସାକାର ହୋଇପାରିଛି, ଯେହେତୁ ମୂଳ ଲକ୍ଷ୍ୟ ହାସଲ କରିବାରେ ପ୍ରଥମ ମାଧ୍ୟମ ଥିଲା ଓଡ଼ିଶା । ତେଣୁ ଯଦି ମୋ ରାଜ୍ୟର ଉନ୍ନତି ପାଇଁ କାର୍ଯ୍ୟ କଲି ତେବେ ଗର୍ବ ଅନୁଭବ କରିବି ।
୨- ପରୀକ୍ଷା ପାଇଁ କେମିତି ପଢ଼ାପଢ଼ି କରୁଥିଲେ ?
ଉଃ ମୁଁ ୨୦୧୫ରୁ ସିଭିଲ ସର୍ଭିସ ପରୀକ୍ଷା ପାଇଁ ପ୍ରସ୍ତୁତ ହେଉଥିଲି । ପ୍ରଥମେ ଏତେ ସମୟ ପଢ଼ିବା ସହଜ ହୋଇପାରୁନଥିଲା କିନ୍ତୁ ଖବରକାଗଜ ଓ ପତ୍ରିକା ପଢ଼ିବାକୁ ଭଲ ପାଉଥିଲି । ତେଣୁ ଧୀରେ ଧୀରେ ଅଧିକ ସମୟ ଦେଇ ତାକୁ ପଢ଼ିବାକୁ ଚେଷ୍ଟା କଲି ।
ଫଳତଃ ପଢା ପ୍ରତି ଆଗ୍ରହ ବଢ଼ିବାରୁ ୭ ରୁ ୮ ଘଣ୍ଟା ପଢ଼ିବା ସହ ସ୍ଥିରମନା ହୋଇ ପାରିପାର୍ଶ୍ବିକ ଜ୍ଞାନ ଆହରଣ କରିପାରିଲି । ତେଣୁ ୨୦୧୬ରେ ପ୍ରଥମେ ପରୀକ୍ଷା ଦେଇ ୫୭୯ ତମ ସ୍ଥାନ ଅଧିକାର କରିଥିଲି ।
ପ୍ରଃ ଥରେ ପରୀକ୍ଷାରେ ସଫଳତା ପାଇବା ପରେ ପୁଣି ଥରେ ସେହି ପରୀକ୍ଷା ପାଇଁ ସମୟ ଓ ଧେର୍ଯ୍ୟର ସହ ପ୍ରସ୍ତୁତି କରିବା କେତେ କଷ୍ଟସାଧ୍ୟ?
ଉଃ ପ୍ରଥମ ଥର ପାଇଥିବା ର୍ୟାଙ୍କରେ ସନ୍ତୁଷ୍ଟ ନ ଥିଲି । ତେଣୁ ଆଉ ଥରେ କଠିନ ପରିଶ୍ରମ କରି ନିଜ ଦକ୍ଷତାକୁ ଠିକ ରୂପେ ପ୍ରମାଣ କରିବାକୁ ନିଷ୍ପତ୍ତି ନେଲି । ସେଥିପାଇଁ ପ୍ରଶାସନିକ ସେବା ଚାକିରିରେ ଥାଇ ମଧ୍ୟ ଭଲ ଭାବେ ପଢ଼ାପଢ଼ି କରୁଥିଲି ।
ପ୍ରଃ ଚଳିତ ଥର ପରୀକ୍ଷା ପାଇଁ କିପରି ପ୍ରସ୍ତୁତ ହେଉଥିଲେ ?
ଉଃ ପ୍ରତ୍ୟେକ ଦିନ କାର୍ଯ୍ୟସୂଚୀକୁ ନେଇ ମୁ ପ୍ରସ୍ତୁତି ଆରମ୍ଭ କରୁଥିଲି । ଦୈନିକ ଭୋର ସାଢଢ଼ ତିନି-ଚାରିରୁ ଉଠି ଆଗେ ମନକୁ ସ୍ଥିର ରଖିବା ପାଇଁ ଧ୍ୟାନ କରେ ।
ତା ପରେ ପୁରୁଣା ପାଠକୁ ଅଭ୍ୟାସ କରେ ଓ ତା ସହ କିଛି ନୂଆ ବିଷୟକୁ ପଢେ । ଏଥିସହ ଦୈନିକ ଖବର କାଗଜ ପଢି଼ ସେଥିରୁ ଗୁରୁତ୍ୱପୂର୍ଣ୍ଣ ତଥ୍ୟକୁ ଲେଖି ରଖେ । ଆଉ ରାଜ୍ୟସଭା ଟିଭି, ପର୍ଯ୍ୟଟନ ବିଷୟବସ୍ତୁ ୟୁଟ୍ୟୁବରୁ ଦେଖେ ।
୫- ପରୀକ୍ଷା ପାଇଁ କେଉଁଠି ପ୍ରସ୍ତୁତି କରୁଥିଲେ?
ଉଃ ୨୦୧୫ରେ ଓଡ଼ିଶାରେ ରହି ପରୀକ୍ଷା ପାଇଁ ନିଜକୁ ପ୍ରସ୍ତୁତ କରିଥିଲି । ୨୦୧୬ରେ ବିଧିବଦ୍ଧ ଭାବେ ଦିଲ୍ଲୀରେ କୋଚିଂ ନେବା ସହ ଦରକାର ଥିବା ପୁସ୍ତକ ପଢିବା ଓ ବନ୍ଧୁମାନଙ୍କ ସହଯୋଗରେ ଅଧ୍ୟୟନ ଜାରି ରଖିଲି ।
ପ୍ରଃ ବର୍ତ୍ତମାନ ଯେଉଁମାନେ ସିଭିଲ ସର୍ଭିସ ପାଇଁ ପ୍ରସ୍ତୁତି କରୁଛନ୍ତି ବା ଦେବା ପାଇଁ ଲକ୍ଷ ରଖିଛନ୍ତି ତାଙ୍କୁ କଣ ପରାମର୍ଶ ଦେବେ?
ଉଃ ସିଭିଲ ସର୍ଭିସ ପାଇବା ସହଜ କଥା ନୁହେଁ, ତେଣୁ ପ୍ରସ୍ତୁତି ଭଲ ରୂପେ କରନ୍ତୁ । ପରୀକ୍ଷା ପାଠ୍ୟକ୍ରମକୁ ପଢ଼ନ୍ତୁ ଓ ସେହି ହିସାବରେ ଅଳ୍ପ ପଢ଼ିଲେ ବି ଯଥାର୍ଥ ଜ୍ଞାନ ଆହରଣ କରନ୍ତୁ ଆଉ ଅଧ୍ୟୟନ ବିଷୟବସ୍ତୁ ଉପରେ ଆଧାରିତ ଗୁଡ଼ିଏ ମକ୍ ଟେଷ୍ଟ କିମ୍ବା ଟେଷ୍ଟ ସିରିଜ ସାହାଯ୍ୟ ନିଅନ୍ତୁ ଏହା ଦ୍ବାରା ନିଜର ଭୁଲ ତ୍ରୁଟି ନିଜେ ଜାଣି ତାର ସୁଧାର କରିବା ସହଜ ହୋଇଯାଇ ପାରିବ।
ସୋସିଆଲ ମିଡିଆକୁ ଉଚିତ ଉପାୟରେ ପଢ଼ା କ୍ଷେତ୍ରରେ ବ୍ୟବହାର କରନ୍ତୁ କାରଣ ମୁଁ ସେଥିରୁ ମଧ୍ୟ ବିଷୟଭିତ୍ତିକ ଜ୍ଞାନ ଆହରଣ କରିଛି ।
ପ୍ରଃ ବର୍ତ୍ତମାନ ଦେଖିବାକୁ ମିଳୁଛି ଯେ, ପ୍ରଶାସନିକ ଅଧିକାରୀ ମାନେ ରାଜନୈତିକ ଚାପ ପାଇଁ ହେଉ କିମ୍ବା ପରିପାର୍ଶ୍ବିକ ଚାପ ପାଇଁ ନିଜ ପଦବିିି ଛାଡ଼ିଦେଉଛନ୍ତି, ତା ଆପଣ ସେଭଳି ପରିସ୍ଥିତିକୁ କିପରି ସାମ୍ନା କରିବେ?
ଊଃ ରାଜନୈତିକ ବ୍ୟକ୍ତି ଲୋକଙ୍କ ସମସ୍ୟାକୁ ଆମ ପାଖରେ ପହଞ୍ଚାନ୍ତି ଆଉ ଆମେ ତାକୁ କାର୍ଯ୍ୟକାରୀ କରୁ । ଯଦି ମୋ କ୍ଷେତ୍ରରେ ଏପରି ନକରାତ୍ମକ ପରିସ୍ଥିତି ସୃଷ୍ଟି ହେଲା ତେବେ ମୁଁ ଦେଶର ଆଇନ ସହ ଯିବାକୁ ଚାହିଁବି ଓ ଆଇନ ଅନୁଯାୟୀ କାର୍ଯ୍ୟ କରିବି।
ପ୍ରଃ ଦକ୍ଷ ପ୍ରଶାସକ ହେବାର ପ୍ରେରଣା କେଉଁଠୁ ପାଇଲେ?
ଉଃ ପିଲାବେଳୁ ହିଁ ଆଇଏଏସ ଅଫିସର ଶବ୍ଦ ଶୁଣିଆସିଛି ଯାହାର ଅର୍ଥ ବୁଝିନଥିଲେ ବି ନିଜକୁ ସେ ସ୍ଥାନରେ ରଖିବାକୁ ଖୁବ ଇଚ୍ଛା ଥିଲା । ମୋ ବାପା (ଇନ୍ଦୁଭୂଷଣ ଭୂୟାଁ) ଜଣେ ସାହିତ୍ୟିକ ।
ତାଙ୍କ ସଂସ୍ପର୍ଶରେ ଆସି ମୋତେ ବହୁତ ଗୁଡ଼ିଏ ବହି ପଢ଼ି ବିଷୟଗତ ଜ୍ଞାନ ଆହରଣ କରିବାକୁ ସୁଯୋଗ ମିଳୁଥିଲା, ତେବେ ସେହିଠାରୁ ହିଁ ଦକ୍ଷ ପ୍ରଶାସକ ହେବାର ସ୍ବପ୍ନକୁ ଉତ୍ସାହ ମିଳିଥିଲା ।
ନିର୍ବାଚନରେ ପୁଲିସର ଭୂମିକା ଗୁରୁତ୍ୱପୂର୍ଣ୍ଣ, ଶାନ୍ତିପୂର୍ଣ୍ଣ ନିର୍ବାଚନ ଆମ ଲକ୍ଷ୍ୟଃ ଡିସିପି ଅଖିଳେଶ୍ୱର ସିଂହ (ସାକ୍ଷାତକାର)
୨୦୧୭ ଜୁନ ମାସରୁ ଅଖିଳେଶ୍ୱର ସିଂହ କଟକ କମିଶନରେଟ ପୁଲିସରେ ଡିସିିପି ଭାବେ କାର୍ଯ୍ୟରତ । ସହର ଓ ଉପକଣ୍ଠ ଅଞ୍ଚଳରେ ଆଇନଶୃଙ୍ଖଳା ରକ୍ଷା ଦିଗରେ ଅନେକ ପଦକ୍ଷେପ ନେଇଥିବା ଶ୍ରୀ ସିଂହଙ୍କ ସହ ଲୋକାଲ ୱାୟାର ପ୍ରତିନିଧି ପରେଶ କୁମାରଙ୍କ ବାର୍ତ୍ତାଳାପ....
ପ୍ରଶ୍ନ : ଲୋକସଭା ନିର୍ବାଚନ ଏବଂ ବିଧାନସଭା ନିର୍ବାଚନରେ ନିର୍ବାଚନ ଆୟୋଗଙ୍କ ଯେତିକି ଗୁରୁତ୍ୱପୂର୍ଣ୍ଣ ଭୂମିକା ରହିଥାଏ, ପୁଲିସର ମଧ୍ୟ ସେତିକି ଗୁରୁଦାୟିତ୍ୱ ରହିଥାଏ। ଏହା ଉପରେ ଆପଣଙ୍କ କ'ଣ ମତ ରହିଛି?
ଉତ୍ତର : ବହୁତ ଦାୟିତ୍ୱ ରହିଛି। ଯେଉଁମାନଙ୍କ ଉପରେ ଅପରାଧିକ ମାମଲା ରହିଛି ସେମାନଙ୍କ ଉପରେ ନଜର ରଖିବାକୁ କୁହାଯାଇଛି।
ଯେଉଁ ମାନଙ୍କର ଆର୍ମ ଲାଇସେନ୍ସ ଅଛି ସେମାନେ ଆର୍ମ ଜମା କରିବେ। ଯେଉଁମାନେ ଅଭ୍ୟାସଗତ ଅପରାଧୀ ଅଛନ୍ତି ସେମାନଙ୍କ ଉପରେ ସିଆରପିସି ୧୦୭ ଏବଂ ୧୧୦ ଅନୁଯାୟୀ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ।
ଯେଉଁମାନଙ୍କ ନାମରେ ଏତଲା ରହିଛି ସେମାନଙ୍କ ଉପରେ ନଜର ରଖାଯିବ। ଯଦି କୌଣସି ସ୍ଥାନରେ ଅର୍ଥ ବଣ୍ଟନ କରାଯାଉଥିବା ସୂଚନା ମିଳିଲା ସେମାନଙ୍କୁ ଗିରଫ କରାଯିବ।
ଏ ସମସ୍ତ ଦିଗରେ ଆମେ କାର୍ଯ୍ୟ କରୁଛୁ । ଡିଜି ଦେଇଥିବା ସମସ୍ତ ଟାର୍ଗେଟ ପୂରଣ କରିବା ସହ ଆମେ ଅଧିକା କାର୍ଯ୍ୟ କରିଛୁ। ନିର୍ବାଚନରେ ପୁଲିସର ଭୂମିକା ଯାହା ଆମେ ତାହା କାର୍ଯ୍ୟ କରୁଛୁ। ଏକ ଶାନ୍ତିପୂର୍ଣ୍ଣ ନିର୍ବାଚନ କରିବା ଆମ ଲକ୍ଷ୍ୟ।
ପ୍ରଶ୍ନ : ନିର୍ବାଚନ ସମୟରେ ପ୍ରାର୍ଥୀମାନଙ୍କ ପ୍ରାଥିପତ୍ର ଦାଖଲ ଠାରୁ ଆରମ୍ଭ କରି ବିଭିନ୍ନ ପ୍ରଚାର ସମୟରେ ଜନଗହଳି ଦେଖିବାକୁ ମିଳିଥାଏ। କଟକର ଭୌଗଳିକ ସ୍ଥିତି ଅନୁସାରେ ଏହି ଜନଗହଳି ଦ୍ୱାରା ସ୍ଥାନୀୟ ଲୋକେ ବହୁ ଅସୁବିଧାର ସମ୍ମୁଖିନ ହେଉଥିବା ଦେଖିବାକୁ ମିଳୁଛି। ଏତିପ୍ରତି କମିସନରେଟ ପୁଲିସ କ'ଣ ପଦକ୍ଷେପ ନେଉଛନ୍ତି?
ଉତ୍ତର : ନିର୍ବାଚନ କମିଶନ ଆୟୋଗଙ୍କ ନିର୍ଦ୍ଦେଶ ଅନୁସାରେ ଜିଲା ନିର୍ବାଚନ ଅଧିକାରୀ ଏକ ସିଙ୍ଗଲ ୱିଣ୍ଡୋ ବ୍ୟବସ୍ଥା ଦ୍ୱାରା ନିର୍ବାଚନୀ ପ୍ରଚାରର ଅନୁମତି ଦେଉଛନ୍ତି। ଏଥିପାଇଁ ଜିଲ୍ଲାପାଳଙ୍କ ସହ ପୁଲିସ ମିଳିତ ଭାବେ କାର୍ଯ୍ୟା କରୁଛି ।
ହଁ ଏହା ସତ କଟକ ପୁରୁଣା ସହର ହୋଇଥିବାରୁ ଏଠାରେ ଏକ ନିର୍ବାଚନ ରାଲି ଆସିଲେ ଟ୍ରାଫିକ ଜାମ ଦେଖିବାକୁ ମିଳୁଛି।
ଗତ ଦୁଇ ଦିନଧରି ଅଧିକ ପ୍ରାର୍ଥୀ ନାମାଙ୍କନ ଦାଖଲ କରିଥିବାରୁ ସହରରେ ଅଧିକ ଭିଡ଼ ଦେଖିବାକୁ ମିଳିଥିଲା। ଅଧିକ ପ୍ରାର୍ଥୀ ନାମାଙ୍କନ କରିବା ସହ କିଛି ପ୍ରାର୍ଥୀ ଅଧିକ ଲୋକ ମଧ୍ୟ ନେଇକି ଆସିଥିଲେ। ଏଥିପ୍ରତି ଦୃଷ୍ଟି ଦିଆଯାଉଛି।
ପ୍ରଶ୍ନ : କିଛିଦିନ ଧରି ରାଜ୍ୟର ବିଭିନ୍ନ ସ୍ଥାନରେ ପୁଲିସ ଚଢ଼ଉ ଦ୍ୱାରା ଟଙ୍କା ଜବତ କରାଯାଇଛି। ନିର୍ବାଚନ ସମୟରେ ଏହି ଅର୍ଥବଣ୍ଟନକୁ ନେଇ କଟକରେ କ'ଣ ବ୍ୟବସ୍ଥା କରାଯାଇଛି?
ଉତ୍ତର : ଏ ସମସ୍ତ ଦିଗପ୍ରତି ଆମେ ଦୃଷ୍ଟି ଦେଉଛୁ।ପ୍ରାର୍ଥୀ ମାନଙ୍କ ନାମାଙ୍କନ ଦାଖଲ ପରେ ଏହି ସବୁ ସମସ୍ୟା ବଢି଼ଥାଏ। ସମସ୍ତ ଥାନାର ଆଇଆଇସି ମାନଙ୍କ ସହ କଥା ହୋଇଛୁ, ଏହିସବୁ ଜିନିଷ ଦେଖାଗଲେ ସେଥିପ୍ରତି ଦୃଷ୍ଟି ଦିଆଯିବ।
ଫ୍ଲାଇଂ ସ୍କ୍ୱାଡ୍ ଏବଂ ଅନ୍ୟ ସମସ୍ତ ଦଳ ଜିଲ୍ଲାପାଳଙ୍କ ତତ୍ତ୍ୱାବଧାନରେ କାର୍ଯ୍ୟ କରୁଛନ୍ତି। ଅନ୍ୟ ସମସ୍ତ ଆଇଆଇସି ମାନଙ୍କୁ ଏଥିପ୍ରତି ସଜାଗ ରହିବା ପାଇଁ କୁହାଯାଇଛି।
ପ୍ରଶ୍ନ : ୨୦୧୪ ସାଧାରଣ ନିର୍ବାଚନ ସମୟରେ ଆପଣ ମାଲକାନଗିରି ଭଳି ମାଓପ୍ରବଣ ଅଞ୍ଚଳରେ କାର୍ଯ୍ୟରତ ଥିଲେ, କିନ୍ତୁ ବର୍ତ୍ତମାନ ଆପଣ କଟକ ମହାନଗର ନିଗମରେ କାର୍ଯ୍ୟରତ। ଏହି ଦୁଇଟି ସ୍ଥାନରେ କିଭଳି ନିର୍ବାଚନର ପାର୍ଥକ୍ୟକୁ ଦେଖୁଛନ୍ତି?
ଉତ୍ତର : ମାଲକାନଗିରିରେ ନିର୍ବାଚନ ଅଧିକାରୀ ଏବଂ ପୁଲିସ ମାନଙ୍କୁ ନକ୍ସଲ ଆକ୍ରମଣର ଭୟ ରହିଥିଲା । ସହର ଅଞ୍ଚଳରେ ପୁଲିସ ଉପରେ ନକ୍ସଲ ମାନଙ୍କ ଆକ୍ରମଣର ଭୟ ନାହିଁ। ଏଠାରେ ଅଲଗା ସମସ୍ୟା ରହିଛି। ଏଠାକାର ଲୋକମାନେ ରାଜନୈତିକ ସଚେତନତା ଅବଲମ୍ବନ କରୁଛନ୍ତି, ଯାହା ମାଲକାନଗିରିରେ ଦେଖିବାକୁ ମିଳିନଥାଏ।
ରାଜନୈତିକ ଲୋକମାନଙ୍କ ମଧ୍ୟରେ ଜୋରଦାର ପ୍ରଚାର ଏଠାରେ ଦେଖିବାକୁ ମିଳିଥାଏ। କିନ୍ତୁ ମାଲକାନଗିରିରେ ନିର୍ବାଚନ ସୁରୁଖୁରରେ କରିବା ପାଇଁ ବିଏସଏଫ୍, ସିଆରପିଏଫ୍, ଏସଓଜି,ପାରା ମିଲିଟାରୀ ଫୋର୍ସଙ୍କୁ ନିୟୋଜିତ କରାଯାଇଥାଏ।
ପ୍ରଶ୍ନ : ନିର୍ବାଚନ ସମୟରେ ପ୍ରାର୍ଥୀମାନେ ସାମାଜିକ ଗଣମାଧ୍ୟମ ବହୁଳ ଭାବରେ ବ୍ୟବହାର କରିଥାନ୍ତି। ଏହିସମୟରେ କିଛି ପ୍ରାର୍ଥୀମାନଙ୍କ ବିରୋଧରେ ମିଥ୍ୟା ପ୍ରଚାର ମଧ୍ୟ କରାଯାଏ। ଏହା ରୋକିବାକୁ କମିସନରେଟ ପୁଲିସ ଦ୍ୱାରା କ'ଣ ପଦକ୍ଷେପ ନିଆଯାଉଛି?
ଉତ୍ତର : କଟକ କମିସନରେଟ ପୁଲିସ କାର୍ଯ୍ୟାଳୟରେ ସୋସିଆଲ ମିଡିଆ ସମ୍ପର୍କିତ ତଦନ୍ତ ପାଇଁ ସ୍ୱତନ୍ତ୍ର ବ୍ୟବସ୍ଥା କରାଯାଇନାହିଁ। ବର୍ତ୍ତମାନ ସୁଦ୍ଧା ସେଭଳି କୌଣସି ଅଭିଯୋଗ ଆସିନାହିଁ। ଆସିଲେ ଆମେ କାର୍ଯ୍ୟାନୁଷ୍ଠାନ ଗ୍ରହଣ କରିବୁ।
ପ୍ରଶ୍ନ : ପୁଲିସର କାର୍ଯ୍ୟଶୈଳୀକୁ ନେଇ ବିଭିନ୍ନ ରାଜନୈତିକ ଦଳ ଅଭିଯୋଗ କରିଆସୁଛନ୍ତି। ଏହାକୁ ନେଇ ଆପଣଙ୍କ ମତ କ'ଣ?
ଉତ୍ତର : ଏ ସମସ୍ତ ଅଭିଯୋଗ ଦଳମାନଙ୍କ ନିଜର ସମସ୍ୟା। ପୁଲିସ ନିରପେକ୍ଷ ଭାବେ ନିଜ କାର୍ଯ୍ୟ କରୁଛି। ଆମେ କେବେ ପକ୍ଷପାତ କାର୍ଯ୍ୟ କରିନାହୁଁ କିମ୍ବା ଭବିଷ୍ୟତରେ ମଧ୍ୟ କରିବୁ ନାହୁଁ।
ଯିଏ ବି ଆଇନ ଉଲ୍ଲଙ୍ଘନ କରିବ ତାଙ୍କୁ ଗିରଫ କରାଯିବ ସେ ବିଜେଡି, ବିଜେପି କିମ୍ବା କଂଗ୍ରେସ ହେଉନା କାହିଁକି। ଆଜି ପର୍ଯ୍ୟନ୍ତ ଯାହାକୁ ବି ଧରିଛୁ କୌଣସି ଦଳ ଭିତ୍ତିରେ ଗିରଫ କରିନାହୁଁ କିମ୍ବା ଆଗକୁ ମଧ୍ୟ ଧରିବୁ ନାହିଁ । କୌଣସି ଦଳ କ'ଣ କହିଲା ଆମର ସେଥିରେ କୌଣସି ମତଲବ ନାହିଁ।
ପ୍ରଶ୍ନ : ଓଡ଼ିଶାରେ ୨୦୧୯ ସାଧାରଣ ନିର୍ବାଚନ ରାଜନୈତିକ ଦଳମାନଙ୍କ ମଧ୍ୟରେ ଜୋରଦାର ଲଢେଇ ଦେଖିବାକୁ ମିଳୁଛି। ନିର୍ବାଚନ ସମୟରେ ବହୁ ହିଂସାକାଣ୍ଡ ଏପରିକି ହତ୍ୟାକାଣ୍ଡ ହେଉଥିବା ଦେଖିବାକୁ ମିଳିଥାଏ। ଏହା ଯେପରି ନ ହେବ ସେଥି ପାଇଁ କିଭଳି ଦୃଷ୍ଟି ଦିଆଯାଇଛି?
ଉତ୍ତର : ଏଥିପ୍ରତି ଆମେ ବହୁତ ସଜାଗ ଅଛୁ, ସମ୍ବେଦନଶୀଳ ସ୍ଥାନ ମାନଙ୍କରେ ପୁଲିସ ସତର୍କ ରହିବା ସହ ଅପରାଧୀଙ୍କ ଉପରେ ନଜର ରଖାଯାଇଛି ।
ଅପରାଧୀମାନଙ୍କ ଉପରେ ଦୃଢ଼ କାର୍ଯ୍ୟାନୁଷ୍ଠାନ ପାଇଁ ପୁଲିସକୁ ନିର୍ଦ୍ଦେଶ ଦିଆଯାଇଛି । ଏହା ପରେ ବି ଆମେ ନିରବରେ ବସିବୁ ନାହିଁ।
ଯଦି ଏଭଳି କିଏ ବି କାର୍ଯ୍ୟ କରିବ ତାହେଲେ ଆଇନ ତା ଅନୁସାରେ କାର୍ଯ୍ୟ କରିବ। କାର୍ଯ୍ୟାନୁଷ୍ଠାନରୁ ଲୋକେ ଜାଣି ପାରିବେ ।
ପ୍ରଶ୍ନ : ଶାନ୍ତିପୂର୍ଣ୍ଣ ନିର୍ବାଚନ କରିବା ପାଇଁ କଟକ କମିସନରେଟ ପୁଲିସ ତରଫରୁ କ'ଣ ପଦକ୍ଷେପ ନିଆଯାଉଛି?
ଉତ୍ତର : ଶାନ୍ତିପୂର୍ଣ୍ଣ ନିର୍ବାଚନ ପରିଚାଳନା ପାଇଁ ଆମେ ପୂର୍ବରୁ ହିଁ ପ୍ରସ୍ତୁତ ଥିଲୁ। ଅପରାଧିକ କାର୍ଯ୍ୟରେ ଲିପ୍ତଥିବା ଲୋକମାନଙ୍କୁ ଚେତାବନୀ କରାଯାଇଛି। ବର୍ତ୍ତମାନ ଆମେ ଏକ ମାସ ମଧ୍ୟରେ ୨୩ଟି ଅସ୍ତ୍ରଶସ୍ତ୍ର ଜବତ କରିଛୁ ।
ଏଥିମଧ୍ୟରେ ୪୨/୪୩ ଜଣଙ୍କୁ କୋର୍ଟଚାଲାଣ କରାଯାଇଛି। ଏହାବ୍ୟତୀତ ବିଭିନ୍ନ ଅପରାଧିକ ଗୋଷ୍ଠୀକୁ ମଧ୍ୟ ଗିରଫ କରିଛୁ। ବିଭିନ୍ନ ଅପରାଧିକ ଲୋକମାନଙ୍କର ତାଲିକା ପ୍ରସ୍ତୁତ କରାଯାଇଛି।
ସେହି ଲୋକମାନଙ୍କ ଅଞ୍ଚଳ ଆମେ ବୁଲିବୁ ଏବଂ ଲୋକମାନଙ୍କୁ ଚେତାବନୀ ଦବୁ। ନିର୍ବାଚନ ପାଇଁ ଆମେ ପ୍ରାୟତଃ କାର୍ଯ୍ୟ କରିସାରିଛୁ। ଆଉ ଯାହା ବି କାର୍ଯ୍ୟ ଅଛି ତାହା ବହୁତ ଶୀଘ୍ର କରିବୁ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
